शहर के लोगों ने कहा- रेलवे यात्रियों को मिलें सुविधाएं
रेलवे स्टेशन पर यात्रियों को सुविधाएं नहीं मिल रही हैं। इस वजह से यात्रियों को कई तरह की परेशानियों का सामना करना पड़ रहा है। विदिशा रेलवे स्टेशन पर रोजाना दो दर्जन से ज्यादा पैसेंजर ट्रेनें रुकती हैं। सुविधाओं की कमी की वजह से रोजाना हजारों यात्री परेशान होते हैं। शहर के लोगों ने आला अधिकारियों को कई बार ज्ञापन देकर समस्याओं से अवगत कराया लेकिन कोई सुधार नहीं हुआ। शहर के लोग सुविधाओं के लिए सालों से बाट जोह रहे हैं।
शुक्रवार को अखिल भारतीय ग्राहक पंचायत के कार्यकर्ताओं ने डीआरएम भोपाल के नाम स्टेशन प्रबंधक आरके श्रीवास्तव और रेलवे सलाहकार समिति के सदस्य प्रदीप मित्तल को तीन सूत्रीय ज्ञापन दिया। ज्ञापन देकर बताया कि विदिशा रेलवे स्टेशन नाम के लिए तो मॉडल स्टेशन है लेकिन बुनियादी सुविधाओं के लिए यात्री तरस रहे हैं। सबसे ज्यादा दिक्कत बुजुर्गों और बच्चों को होती है। कई बार ट्रेन आने पर भागमभाग की स्थिति बनती है।
बढ़ाया जाए टीनशेड का दायरा
शुक्रवार को अखिल भारतीय ग्राहक पंचायत के सदस्यों ने कई मांगों को पूरा करने की बात कही। सदस्यों का कहना है कि प्लेटफार्म क्रमांक 1 एवं 2 बहुत छोटे हैं। यात्रियों को बारिश में भीगना पड़ता है। गर्मी एवं सर्दी में बहुत परेशानी होती है। इसलिए वर्तमान टीनशेड का दायरा बढ़ाया जाए। ज्ञापन देने वालों में प्रदीप जैन, एडवोकेट सुरेंद्रसिंह चौहान, भगवानसिंह राजपूत, शशांक तिवारी, योगेंद्र रघुवंशी, विमलप्रसाद, उदयसिंह राठौर, प्रदीप रघुवंशी, पराग जैन आदि मौजूद थे।
रैंप की मिले सुविधा
कार्यकर्ताओं का कहना है कि शहर के रेल यात्रियों को सबसे ज्यादा परेशानी फुट ओवर ब्रिज पर रैंप नहीं होने की वजह से होती है। बुजुर्गों को सीढ़ियां चढ़ने में सबसे ज्यादा तकलीफ होती है। शहर के यात्रियों की सुविधा के लिए शीघ्र रैंप बनना चाहिए। रैंप बनने से विकलांगों की ट्राइसिकल एवं यात्रियों के ट्राली बैग और बीमार मरीज आसानी से आ जा सकेंगे।
खास-
खास
30 ट्रेनें रुकती हैं रोजाना
10 हजार यात्री करते हैं सफर रोजाना
12 करोड़ से अधिक है सालाना आय
मिले कोच गाइडेंस की सुविधा
अखिल भारतीय ग्राहक पंचायत के कार्यकर्ताओं की मांग है कि प्लेटफार्म क्रमांक 1 एवं 2 पर इलेक्ट्रानिक डिस्प्ले कोच गाइडेंस सिस्टम की सुविधा दी जाए। वर्तमान में जो व्यवस्था है उससे यात्रियों को ट्रेन आने पर अपने कोच में भागदौड़ करके पहुंचना पड़ता है। इस वजह से यात्रियों को काफी परेशानी होती है।
नहीं होती साफ-सफाई
रेलवे स्टेशन पर कई बार सफाई में कमी रहती है। इस वजह से ट्रेन का इंतजार करने वाले यात्रियों को परेशानी का सामना करना पड़ता है। प्लेटफार्म पर स्थिति ये रहती है कि मवेशी अंदर आ जाते हैं। तलैया निवासी छोटू वाने का कहना है कि रेलवे को कम से कम प्लेटफार्म पर मवेशी को आने से रोकने का प्रबंध करना चाहिए। इसके अलावा कई बार प्लेटफार्म पर रात में असामाजिक तत्व यात्रियों की कुर्सियों पर आकर बैठ जाते हैं।
डीआरएम को अवगत कराएंगे
यात्रियों की सुविधाओं का ध्यान रखा जाता है। यात्रियों की सुविधाओं के संबंध में अखिल भारतीय ग्राहक पंचायत ने ज्ञापन दिया। ज्ञापन डीआएम को भेजा जाएगा और इस बारे में अवगत कराया जाएगा आरके श्रीवास्तव, स्टेशन प्रबंधक विदिशा।
रैंप नहीं होने से यात्रियों को होती है परेशानी।
hin_Deva hin_Deva hin_Deva hin_Deva hin_Deva bho_Deva hin_Deva kas_Deva kas_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva